DA Den Europæiske Unions Tidende CE 88/725

(2004/C 88 E/0746)

SKRIFTLIG FORESPØRGSEL P-1200/04

af Charles Tannock (PPE-DE) til Kommissionen

(14. april 2004)

Om: EU's anerkendelse af Ukraines fremskridt gennem tildeling af markedsøkonomisk status

Tilsyneladende er udviklingen i vurderingen af foreneligheden mellem Ukraines økonomi og kriteriet i EU's antidumpingslovgivning standset. Processen startede i september 2000, da Ukraine blev bevilget særlig markedsøkonomisk status, og forhandlingerne med henblik på at opnå fuld markedsøkonomisk status indledtes i oktober 2000. Kommissionen har som påkrævet undersøgt, om Ukraine har opfyldt de markedsøkonomiske krav, herunder krav om ikke-indblanding fra statens side i virksomhedernes beslutningsprocesser og anvendelse af deres midler, klare virksomhedsregnskaber og uafhængige revisions-procedurer, fjernelse af de markedsforstyrrelser, der hidrørte fra Sovjetunionens tid og planøkonomien, retslig sikkerhed hvad ejendomsret angår og konkursregler i overensstemmelse med internationale normer samt en flydende markedsbestemt valutavekslingsmekanisme.

I september 2002 mødte Romano Prodi Ukraines præsident Leonid Kuchma og forsikrede ham om, at EU ville meddele sin beslutning indenfor seks måneder efter den Ukrainske regerings omfattende redegørelse for den ukrainske økonomis markedsøkonomiske natur. Trods yderligere spørgsmål i løbet af den 4. og den 6. EU-Ukraine samarbejdskomité samt yderligere forsikringer fra kommissær for handel, Pascal Lamy, i oktober 2003 om at Ukraine var parat til en markedsøkonomisk status, har Ukraine endnu ikke fået svar på om landet vil opnå fuld markedsøkonomisk status. Endvidere har den ukrainske økonomi forbedret sig yderligere de seneste tre år. For eksempel er landets BNP steget med 8,5 % mellem 2002 og 2003, staten griber ikke længere ind i virksomhedernes beslutningsprocesser, der er lige rettigheder for virksomhedsaktiviteter uafhængigt af virksomhedens ejerforhold, prisreguleringen styres næsten udelukkende af de frie markedsmekanismer frem for af staten, og over 90 % af markedet er privat, mens mindre end 10 % er statsejet.

I betragtning af disse kendsgerninger samt den beslutning, der er truffet af geopolitiske årsager om at garantere Rusland fuld markedsøkonomisk status, udsætter Kommissionen så med forsæt denne beslutning af politiske årsager frem for på baggrund af de reelle økonomiske kriterier?

Svar afgivet på Kommissionens vegne af Pascal Lamy

(30. april 2004)

Vurderingen af, om et land skal bevilges markedsøkonomisk status i forbindelse med undersøgelser vedrørende handelsmæssige beskyttelsesforanstaltninger, er en teknisk analyse med meget præcise praktiske parametre, der har til formål at sikre, at virksomheders omkostninger og priser er pålidelige og kan anvendes i forbindelse med undersøgelser af handelsmæssige beskyttelsesforanstaltninger.

Det skal understreges, at Kommissionen vurderer hver enkelt ansøgning om tildeling af markedsøkonomistatus på baggrund af det pågældende lands egen fortjeneste og ikke ud fra sammenligninger med andre lande, der har indgivet lignende ansøgninger.

Ukraines officielle anmodning til Kommissionen om at få bevilget markedsøkonomistatus i forbindelse med undersøgelserne af de handelsmæssige beskyttelsesforanstaltninger blev modtaget i maj 2002. Kommissionens foreløbige vurdering forelå i marts 2003. Kommissionen pegede på fem områder, hvor supplerende oplysninger eller yderligere tiltag var påkrævet. Ukraine fremsendte de oplysninger, der var blevet anmodet om, i tre etaper, nemlig i juni og december 2003 og i januar 2004.

Kommissæren med ansvar for handel har endnu ikke givet nogen forsikringer om, hvorvidt Ukraine på nuværende tidspunkt kan bevilges markedsøkonomistatus. De af Kommissionens tjenestegrene, der beskæftiger sig med handelspolitiske beskyttelsesforanstaltninger, vil i løbet af april 2004 færdiggøre evalueringen af de tiltag, der er gennemført inden for de fem problemområder, der blev identificeret i marts 2003. Medlemsstaterne og de ukrainske myndigheder vil snart derefter få adgang til denne evaluering.

Den samlede vurdering vedrørende fuld markedsøkonomistatus vil således snart foreligge. I den forbindelse hilser Kommissionen de fremskridt, som Ukraine har opnået, hvad økonomiske reformer angår, velkomne, idet de udgør et skridt på vejen til opfyldelse af kriterierne for at få tildelt markedsøkonomistatus. Kommissionen er fortsat, og som det altid har været tilfældet, indstillet på at bevilge Ukraine markedsøkonomistatus, så snart der er sket tilstrækkelige fremskridt inden for de ovennævnte områder, og de tekniske betingelser herfor er til stede.

I den forbindelse skal der gøres opmærksom på, at ukrainske virksomheder selv kan ansøge om at blive behandlet ud fra markedsøkonomiske kriterier.